**Heksebergfjellet** er en ås på Romeriksslettene. Heksebergfjellet kalles også **Vardåsen**, **Vardfjellet** og **Heksebergåsen**.. Høyeste punkt er 318 meter over havet. På det høyeste punktet ligger en gammel varde som senere har rast ned. Toppens primærfaktor er 127 meter, referansesadelen er mot Klintehøgda, på vannskillet i Tæruddalen.

Heksebergfjellet er lett tilgjenglig fra boligfeltet Vardefjell i Sørum.

Utsikten fra toppen av Vardåsen er i dag begrenset. Sørover kan man se Øyeren, og Høytorp fort ved Mysen i det fjerne, 55,1 km unna.

Navn
----

Det eldste navnet på åsen er ifølge Steinar Sørensen utvilsomt *Hekseberg* som i 1393 ble skrevet *Hixaberg*. Dette navnet ble senere overført til gården *Hekseberg* som ligger under åsen på Sørumsiden. I Sørum ble åsen senere gjendøpt *Heksebergfjellet* på samme måte som den ble kalt *Rudsfjellet* etter gården Rud på Gjerdrumssiden. I Gjerdrum ble den først og fremst kalt *Valfjellet*. I gradteigskartene 1:50 000 til Statens kartverk ble den en stund kalt *Hvalsåsen* og *Heksebergfjellet*, men åsen kan ikke ha noe med gården *Hval* i Gjerdrum siden gården ikke grenser til *Hekseberget* og Rolf Flatby fra Gjerdrum fremholdt i en artikkel i Heimen at det korrekte navnet var *Vardåsen* som i romeriksdialekt ville uttales på samme måte som *Hvalåsen*. Ingeborg Hoff mener at navnet *Valfjelle'* kan være heller nytt og etter den varden som markerte et trigonometrisk punkt på åsen. *Valfjellet* mener Sørensen er et senere navn enn *Hekseberg*.

Oluf Rygh viser til at gårdsnavnet skrives *Hixsabergh* i Aslak Bolts jordebok, *Hyxebergh* i 1520, *Hixeberrig* i Stiftsbog 1574-1577, *Hexberre* i 1578, *Hexebergi* i 1594, *Hixeberg* hos Jens Nilssøn, *Hegßeberrig* i 1617 og *Hexeberg* i 1666 og 1723. Rygh mener at navnet ikke kan sammenlignes med *Hegsum* i Vestre Toten eller *Hexem* i Holtaalen og at første ledd i navnet *Hekseberg* er enestående samt at han intet kan opplyse om hva det betyr.

Heksebergåsen tettsted
----------------------

Tettstedet med områdene Fjellbo, Heksebergåsen og Vardefjellet var i 2012 det nest største tettstedet i daværende Sørum kommune og det var ikke klare grenser mellom områdene. Hele området har blitt omtalt som Heksebergåsen mens bebyggelsen nede på sletta ble mest omtalt som Fjellbo. I folketellinga i 2001 bodde det 1159 innbyggere i tettstedet og per 1. januar 2012 hadde det økt til 2187 innbyggere. Tettstedet var det yngste i Sørum og det fantes noen få bolighus og hytter som var utbygt til boliger før 1980, men den store bygginga av villaer tok til fra 1985, først nederst i fjellet og så stadig høyere opp. Tettstedet er bygd på grunn fradelt fra gårdene Sorknes, Rud og Eisval som sammen med gårdene Semmerud og Hekseberg hadde fjellskog i den berglente lia opp mot toppen av Heksebergåsen. Denne fjellskogen ble omtalt som skogen «i fjellet» og gårdenes skogseiendommer ble kalt Sorknesfjellet, Rudsfjellet, Eisvalfjellet, Semmerudfjellet og Heksebergfjellet.

Panoramabilder
--------------

Panorama fra den snart gjengrodde toppen Vardåsen retning Øyeren i sør og Røverkollen i vest.

Panorama fra et hoggstfelt på nordsiden av Heksebergfjellet. Romeriksåsene til venstre, Hurdalsskogene og Skreifjella i midten, høydedragene i Nord- og Sør-Odal til høyre samt Romeriksslettene i forgrunnen.

Referanser
----------

1. 1 2 3 4 5 6 7 8 9 10  Steinar Sørensen (1978). «Vardesteder på Romerike». *Romerikstun : årbok. 1978 Vol. 10*. [S.l.]: Romerike historielag. s. 32-34.
2. ↑  «Faktaark». Statens kartverk. Besøkt 20. oktober 2020.
3. ↑  POA (1993). «Svar om navn på fjell». *Skytilen*. Skedsmokorset: Laget. s. 12.
4. ↑  Stemshaug, Ola og Sandnes, Jørn (1997). *Norsk stadnamnleksikon* (4 utg.). Samlaget. s. 205. ISBN 8252149057. CS1-vedlikehold: Flere navn: forfatterliste (link)
5. ↑  Søbye, Øystein (1999). *Eventyrlige Romerike*. Orion. s. 185. ISBN 8245803693.
6. 1 2  Rygh, O. (Oluf) (1898). «Frogner sogn». *Norske Gaardnavne : Oplysninger samlede til Brug ved Matrikelens Revision. 2 : Akershus Amt*. Kristiania: Fabritius. s. 258.
7. 1 2 3 4 5 6  Horgen, Jan E. (2013). «Tettstedet Fjellbo, Heksebergåsen, Vardefjellet». *Sørum bygdebok : bosettings- og næringshistorie. B. 5 : Frogner*. Sørum kommune. s. 378 ff. ISBN 9788299669467.

Eksterne lenker
---------------

* Bilde m.m. Arkivert 20. juli 2008 hos Wayback Machine.
* Lokalhistorikk m.m.

|  |  |
| --- | --- |
| Oppslagsverk/autoritetsdata | Sentralt stedsnavnregister
 |